CELEX: 32019D1854
Language: hr
Date: 2019-10-29 00:00:00
Title: Provedbena odluka Komisije (EU) 2019/1854 оd 29. listopada 2019. o osnivanju Europske istraživačke infrastrukture za tehnologije oslikavanja u biološkim i biomedicinskim znanostima – Konzorcija europskih istraživačkih infrastruktura Euro-BioImaging (Euro-BioImaging ERIC) (priopćeno pod brojem dokumenta C(2019) 7612) (Vjerodostojni su samo tekstovi na bugarskom, češkom, danskom, engleskom, finskom, francuskom, mađarskom, nizozemskom, njemačkom, portugalskom, švedskom i talijanskom jeziku) (Tekst značajan za EGP)

6.11.2019   
               
               
                  HR
               
               
                  Službeni list Europske unije
               
               
                  L 285/9
               
            
         PROVEDBENA ODLUKA KOMISIJE (EU) 2019/1854
         оd 29. listopada 2019.
         o osnivanju Europske istraživačke infrastrukture za tehnologije oslikavanja u biološkim i biomedicinskim znanostima – Konzorcija europskih istraživačkih infrastruktura Euro-BioImaging (Euro-BioImaging ERIC)
         
            
               (priopćeno pod brojem dokumenta C(2019) 7612)
            
         
         (Vjerodostojni su samo tekstovi na bugarskom, češkom, danskom, engleskom, finskom, francuskom, mađarskom, nizozemskom, njemačkom, portugalskom, švedskom i talijanskom jeziku)
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EZ) br. 723/2009 od 25. lipnja 2009. o pravnom okviru Zajednice za Konzorcij europskih istraživačkih infrastruktura (ERIC) (1), a posebno njezin članak 6. stavak 1. točku (a),
         budući da:
         
                     (1)
                  
                  
                     Bugarska, Češka, Danska, Francuska, Izrael, Italija, Mađarska, Nizozemska, Austrija, Norveška, Portugal, Finska, Švedska, Ujedinjena Kraljevina i Europski laboratorij za molekularnu biologiju podnijeli su Komisiji zahtjev za osnivanje Europske istraživačke infrastrukture za tehnologije oslikavanja u biološkim i biomedicinskim znanostima – Konzorcija europskih istraživačkih infrastruktura Euro-BioImaging (Euro-BioImaging ERIC) („zahtjev”). Belgija je obznanila svoju odluku da u početku sudjeluje u Euro-BioImaging ERIC-u kao promatrač. Podnositelji zahtjeva složili su se da će Finska biti država članica domaćin Euro-BioImaging ERIC-a.
                  
               
                     (2)
                  
                  
                     Uredba (EZ) br. 723/2009 uključena je u Sporazum o Europskom gospodarskom prostoru (EGP) Odlukom Zajedničkog odbora EGP-a br. 72/2015 (2).
                  
               
                     (3)
                  
                  
                     Ujedinjena Kraljevina dostavila je 29. ožujka 2017. obavijest o namjeri povlačenja iz Unije na temelju članka 50. Ugovora o Europskoj uniji. Ugovori će se na Ujedinjenu Kraljevinu prestati primjenjivati od dana stupanja na snagu sporazuma o povlačenju ili, ako do toga ne dođe, podložno Odluci Europskog vijeća (EU) 2019/584 (3), na dan 1. studenoga 2019., osim ako Europsko vijeće, u dogovoru s Ujedinjenom Kraljevinom, jednoglasno odluči produljiti to razdoblje.
                  
               
                     (4)
                  
                  
                     Nakon njezina povlačenja iz Unije i ne dovodeći u pitanje odredbe sporazuma o povlačenju, Ujedinjena Kraljevina smatrat će se trećom zemljom u smislu članka 2. točke (b) Uredbe (EZ) br. 723/2009.
                  
               
                     (5)
                  
                  
                     Komisija je u skladu s člankom 5. stavkom 2. Uredbe (EZ) br. 723/2009 ocijenila zahtjev i zaključila da ispunjava uvjete utvrđene u toj uredbi.
                  
               
                     (6)
                  
                  
                     Mjere predviđene ovom Odlukom u skladu su s mišljenjem odbora osnovanog na temelju članka 20. Uredbe (EZ) br. 723/2009,
                  
               DONIJELA JE OVU ODLUKU:
         
            Članak 1.
            
               1.   Osniva se Europska istraživačka infrastruktura za tehnologije oslikavanja u biološkim i biomedicinskim znanostima – Konzorcij europskih istraživačkih infrastruktura Euro-BioImaging (Euro-BioImaging ERIC).
            
            
               2.   Temeljni elementi Statuta Euro-BioImaging ERIC-a utvrđeni su u Prilogu.
            
         
         
            Članak 2.
            Ova je Odluka upućena Kraljevini Belgiji, Republici Bugarskoj, Češkoj Republici, Kraljevini Danskoj, Francuskoj Republici, Državi Izraelu, Talijanskoj Republici, Mađarskoj, Kraljevini Nizozemskoj, Republici Austriji, Kraljevini Norveškoj, Portugalskoj Republici, Republici Finskoj, Kraljevini Švedskoj, Ujedinjenoj Kraljevini Velike Britanije i Sjeverne Irske te Europskom laboratoriju za molekularnu biologiju.
         
         
            Sastavljeno u Bruxellesu 29. listopada 2019.
            
               
                  Za Komisiju
               
               Carlos MOEDAS
               
                  Član Komisije
               
            
         
         
            (1)  SL L 206, 8.8.2009., str. 1.
         
            (2)  Odluka Zajedničkog odbora EGP-a br. 72/2015 od 20. ožujka 2015. o izmjeni Protokola 31. uz Sporazum o EGP-u, o suradnji u posebnim područjima izvan četiriju sloboda [2016/755] (SL L 129, 19.5.2016., str. 85.).
         
            (3)  Odluka Europskog vijeća (EU) 2019/584 donesena u dogovoru s Ujedinjenom Kraljevinom od 11. travnja 2019. o produljenju razdoblja iz članka 50. stavka 3. UEU-a (SL L 101, 11.4.2019., str. 1.).
      
      
         
            PRILOG
            
               TEMELJNI ELEMENTI STATUTA EURO-BIOIMAGING ERIC-a
            
            Sljedeći članci i stavci članaka Statuta Euro-BioImaging ERIC-a temeljni su elementi u skladu s člankom 6. stavkom 3. Uredbe Vijeća (EZ) br. 723/2009.
            1.   Zadaće i aktivnosti (članak 1. Statuta Euro-BioImaging ERIC-a)
            
            
                     
                        1.
                     
                     
                        Glavna je zadaća Euro-BioImaging ERIC-a osnovati i voditi raspodijeljenu infrastrukturu za oslikavanje u području istraživanja u cijeloj Europi, kojom se istraživačima osigurava otvoren pristup inovativnim tehnologijama biološkog i medicinskog oslikavanja. Cilj je Euro-BioImaging ERIC-a i osigurati usluge stručnjaka, slikovnih podataka i osposobljavanja za provođenje najsuvremenijih istraživanja korištenjem tehnologija oslikavanja.
                     
                  
                     
                        2.
                     
                     
                        Radi ostvarivanja svoje glavne zadaće te u skladu s odredbama ovog Statuta i u svrhu izvršenja petogodišnjeg strateškog plana Euro-BioImaginga, Euro-BioImaging ERIC zadužen je posebice za sljedeće aktivnosti:
                        
                                    a)
                                 
                                 
                                    otvoren fizički pristup infrastrukturi za oslikavanje;
                                 
                              
                                    b)
                                 
                                 
                                    napredna stručna znanja i usluge za korisnike tehnologije;
                                 
                              
                                    c)
                                 
                                 
                                    osposobljavanje korisnika tehnologije, osoblja objekata i tehnoloških stručnjaka;
                                 
                              
                                    d)
                                 
                                 
                                    analizu podataka i potporu za pohranu podataka za slikovne podatke koje su izradili korisnici;
                                 
                              
                                    e)
                                 
                                 
                                    otvoren virtualni pristup softveru za analizu slika i repozitoriju slikovnih podataka od javnog interesa;
                                 
                              
                                    f)
                                 
                                 
                                    visokokvalitetne standarde za dobivanje slika, osposobljavanje i upravljanje podacima;
                                 
                              
                                    g)
                                 
                                 
                                    aktivnosti koordinacije i integracije na europskoj razini za zajednice koje se bave znanstvenim oslikavanjem;
                                 
                              
                                    h)
                                 
                                 
                                    bilo koju drugu aktivnost koja je nužna za izvršavanje njegove glavne zadaće.
                                 
                              
                  
                     
                        3.
                     
                     
                        Euro-BioImaging ERIC može provoditi i druge aktivnosti, kao što su:
                        
                                    a)
                                 
                                 
                                    promicanje Euro-BioImaging ERIC-a;
                                 
                              
                                    b)
                                 
                                 
                                    uvođenje novih tehnoloških dostignuća povezanih s uslugama;
                                 
                              
                                    c)
                                 
                                 
                                    zajedničke razvojne aktivnosti putem koordiniranog i dugoročnog programa razvoja koji uključuje suradnju između čvorišta Euro-BioImaginga i korisničkih skupina uključujući industriju;
                                 
                              
                                    d)
                                 
                                 
                                    prijenos znanja na industriju i oblikovatelje politika;
                                 
                              
                                    e)
                                 
                                 
                                    promicanje resursa Euro-BioImaging ERIC-a za potrebe obrazovanja i osposobljavanja;
                                 
                              
                                    f)
                                 
                                 
                                    suradnja i interoperabilnost s istraživačkim infrastrukturama u povezanim i komplementarnim poljima.
                                 
                              
                  
                     
                        4.
                     
                     
                        Euro-BioImaging ERIC svoju glavnu zadaću obavlja na negospodarskoj osnovi. Euro-BioImaging ERIC može obavljati ograničene sporedne gospodarske aktivnosti, bilo izravno ili neizravno, pod uvjetom da su te aktivnosti u skladu s glavnom zadaćom Euro-BioImaging ERIC-a i s aktivnostima potrebnima za postizanje te zadaće te da ne ugrožavaju njezino postizanje. Sav prihod ostvaren od tih ograničenih sporednih gospodarskih aktivnosti upotrebljava se za ostvarivanje ciljeva Euro-BioImaging ERIC-a.
                     
                  2.   
                  Zakonsko sjedište (članak 2. Statuta Euro-BioImaging ERIC-a)
            
            
                     
                        1.
                     
                     
                        Euro-BioImaging ERIC je raspodijeljena istraživačka infrastruktura sa zakonskim sjedištem u Finskoj.
                     
                  
                     
                        2.
                     
                     
                        Europski laboratorij za molekularnu biologiju udomljava odjel za biološko oslikavanje za potrebe zajednice i upravlja slikovnim podacima (središte za biološko oslikavanje – Bio-Hub), a Italija udomljava odjel za medicinsko oslikavanje za potrebe zajednice i upravlja slikovnim podacima (središte za medicinsko oslikavanje – Med-Hub).
                     
                  
                     
                        3.
                     
                     
                        Zakonsko sjedište, središte za biološko oslikavanje i središte za medicinsko oslikavanje čine središte Euro-BioImaging ERIC-a (Euro-BioImaging Hub).
                     
                  
                     
                        4.
                     
                     
                        Euro-BioImaging ERIC povezuje se sporazumima o razini usluga s čvorištima Euro-BioImaginga koja su smještena u članovima Euro-BioImaging ERIC-a.
                     
                  3.   Naziv (članak 3. Statuta Euro-BioImaging ERIC-a)
            
            Europska istraživačka infrastruktura pod nazivom „Europska istraživačka infrastruktura za tehnologije oslikavanja u biološkim i biomedicinskim znanostima” osniva se kao Konzorcij europskih istraživačkih infrastruktura (ERIC) u skladu s Uredbom (EZ) br. 723/2009 i naziva „Konzorcij europskih istraživačkih infrastruktura Euro-BioImaging” ili „Euro-BioImaging ERIC”.
            4.   Trajanje i postupak likvidacije (članak 4. Statuta Euro-BioImaging ERIC-a)
            
            
                     
                        1.
                     
                     
                        Euro-BioImaging ERIC osniva se na neodređeno vrijeme, ali se može likvidirati u skladu s postupkom utvrđenim u stavcima 2. i 3.
                     
                  
                     
                        2.
                     
                     
                        O likvidaciji Euro-BioImaging ERIC-a odlučuje Odbor Euro-BioImaging ERIC-a dvotrećinskom većinom.
                     
                  
                     
                        3.
                     
                     
                        Sredstva preostala nakon otplate dugova Euro-BioImaging ERIC-a raspodjeljuju se među članovima i promatračima Euro-BioImaging ERIC-a razmjerno njihovim akumuliranim doprinosima Euro-BioImaging ERIC-u, osim ako se Odbor Euro-BioImaginga dogovori drugačije.
                     
                  5.   Odgovornost (članak 5. Statuta Euro-BioImaging ERIC-a)
            
            
                     
                        1.
                     
                     
                        Euro-BioImaging ERIC odgovoran je za svoje dugove. Euro-BioImaging ERIC nije odgovoran za obveze koje nastanu u čvorištima Euro-BioImaginga.
                     
                  
                     
                        2.
                     
                     
                        Financijska odgovornost članova za dugove Euro-BioImaging ERIC-a ograničava se na njihove pojedinačne doprinose.
                     
                  
                     
                        3.
                     
                     
                        Euro-BioImaging ERIC ugovara odgovarajuće osiguranje za pokriće specifičnih rizika za rad Euro-BioImaging ERIC-a.
                     
                  6.   Politika pristupa za korisnike (članak 6. Statuta Euro-BioImaging ERIC-a)
            
            
                     
                        1.
                     
                     
                        Konkretan pristup uslugama Euro-BioImaging-ERIC-a, uključujući fizički pristup svim tehnologijama oslikavanja, osposobljavanju i stručnom znanju, pruža se na temelju znanstvenih zasluga i tehničke izvedivosti predloženog istraživačkog projekta korisnika.
                     
                  
                     
                        2.
                     
                     
                        Odbor Euro-BioImaginga odobrava pravila pristupa kojima se uređuju postupci i kriteriji za pristup uslugama Euro-BioImaging ERIC-a, uzimajući u obzir načela Europske povelje o pristupu istraživačkim infrastrukturama.
                     
                  
                     
                        3.
                     
                     
                        Slikovni podaci kojima upravlja Euro-BioImaging ERIC, u mjeri u kojoj je to zakonski dopušteno, stavljaju se na raspolaganje i otvoreno su dostupni svim istraživačima, znanstvenim ustanovama i drugim dionicima, u skladu s načelima FAIR. Upotreba i prikupljanje podataka podliježu relevantnim zakonskim odredbama o zaštiti podataka.
                     
                  7.   Politika znanstvenog vrednovanja (članak 7. Statuta Euro-BioImaging ERIC-a)
            
            Znanstveni savjetodavni odbor Euro-BioImaginga svake godine vrednuje aktivnosti Euro-BioImaging ERIC-a.
            8.   Politika širenja podataka (članak 8. Statuta Euro-BioImaging ERIC-a)
            
            
                     
                        1.
                     
                     
                        Euro-BioImaging ERIC olakšava istraživanja i općenito potiče što je moguće otvoreniji pristup istraživačkim podacima, podložno uvjetima utvrđenima u politici širenja podataka Euro-BioImaging ERIC-a.
                     
                  
                     
                        2.
                     
                     
                        Euro-BioImaging ERIC od istraživača traži da objave rezultate svojih istraživanja i ponude stavljanje rezultata na raspolaganje putem Euro-BioImaging ERIC-a. Korištenje uslugama ili infrastrukturom Euro-BioImaging ERIC-a, ili oboje, navodi se u publikacijama.
                     
                  
                     
                        3.
                     
                     
                        Euro-BioImaging ERIC do ciljnih skupina dopire putem nekoliko kanala kao što su internetski portali, bilteni, radionice, sudjelovanje na konferencijama, članci u časopisima i dnevnim novinama.
                     
                  9.   Politika zaštite prava intelektualnog vlasništva (članak 9. Statuta Euro-BioImaging ERIC-a)
            
            
                     
                        1.
                     
                     
                        Podložno uvjetima svakog ugovora između Euro-BioImaging ERIC-a i korisnika, korisnici Euro-BioImaging ERIC-a koji su stvorili prava intelektualnog vlasništva nositelji su tih prava.
                     
                  
                     
                        2.
                     
                     
                        Euro-BioImaging ERIC može biti nositeljem prava intelektualnog vlasništva koja su u cijelosti ili djelomično nastala, dobivena ili razvijena u okviru Euro-BioImaging ERIC-a pod uvjetima utvrđenima u politici zaštite prava intelektualnog vlasništva Euro-BioImaginga.
                     
                  10.   Politika zapošljavanja (članak 10. Statuta Euro-BioImaging ERIC-a)
            
            Postupci odabira kandidata za radna mjesta i zapošljavanje u uredu središta Euro-BioImaginga transparentni su, nediskriminirajući i njima se poštuju jednake mogućnosti.
            11.   Politika nabave (članak 11. Statuta Euro-BioImaging ERIC-a)
            
            Euro-BioImaging ERIC s kandidatima i ponuditeljima za nabavu postupa jednako i bez diskriminacije. U okviru politike nabave Euro-BioImaging ERIC-a poštuju se načela transparentnosti, nediskriminacije i tržišnog natjecanja. Detaljna pravila o postupcima i kriterijima javne nabave utvrđuju se u provedbenim pravilima politike nabave.